Document ID: 32005D0424

KOMISIJAS LĒMUMS
(2005. gada 3. jūnijs)
par Komisijas finanšu ieguldījumu dalībvalstu zvejniecības kontroles, inspekcijas un novērošanas programmās 2005. gadam
(izziņots ar dokumenta numuru K(2005) 1630)
(2005/424/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2004. gada 29. aprīļa Lēmumu 2004/465/EK par Kopienas finanšu ieguldījumu dalībvalstu zivsaimniecības kontroles programmās (1), un jo īpaši tā 6. panta 1. punktu,
tā kā:
(1)
Dalībvalstis ir iesniegušas Komisijai savu zivsaimniecības kontroles programmu 2005. gadam kopā ar pieteikumiem Kopienas finanšu ieguldījumam par izdevumiem, kas saistīti ar šajā programmā ietvertiem projektiem.
(2)
Pieteikumiem attiecībā uz pasākumiem, kas uzskaitīti Lēmuma 2004/465/EK 4. pantā, var piešķirt Kopienas finansējumu.
(3)
Ir pamatoti noteikt Kopienas finanšu ieguldījuma maksimālo daudzumu un šā ieguldījuma likmi, kā arī noteikt nosacījumus, ar kādiem šis ieguldījums var tikt piešķirts.
(4)
Elektroniskām atrašanās vietas noteikšanas ierīcēm jāatbilst prasībām, kas paredzētas ar Komisijas 2003. gada 18. decembra Regulu (EK) Nr. 2244/2003, ar ko nosaka sīki izstrādātus noteikumus attiecībā uz kuģu satelītnovērošanas sistēmām (2).
(5)
Lai atbilstu ieguldījuma prasībām, eksperimentālajiem projektiem jāatbilst Komisijas 2003. gada 18. augusta Regulā (EK) Nr. 1461/2003 paredzētajiem nosacījumiem attiecībā uz eksperimentālajiem projektiem informācijas par zvejas darbībām elektroniskai pārsūtīšanai, kā arī uz attālo uzrādi (3).
(6)
Saskaņā ar 8. pantu Lēmumā 2004/465/EK dalībvalstis uzņemas izdevumu saistības divpadsmit mēnešos pēc tā gada beigām, kurā tās tika informētas par minēto lēmumu. Tām arī ir jāievēro Lēmuma 2004/465/EK noteikums par savu projektu uzsākšanu un atlīdzinājuma pieteikumu iesniegšanu.
(7)
Šajā lēmumā paredzētie pasākumi ir saskaņā ar Zivsaimniecības un akvakultūras komitejas atzinumu,
IR PIEŅĒMUSI ŠO LĒMUMU.
1. pants
Priekšmets
Šis lēmums paredz Kopienas finanšu ieguldījumu darbībās, kas minētas Lēmuma 2004/465/EK 4. pantā 2005. gadam. Ar to nosaka Kopienas finanšu ieguldījumu katrai dalībvalstij, Kopienas finanšu ieguldījuma likmi un nosacījumus, ar kādiem šāds ieguldījums ir piešķirams.
2. pants
Jaunās tehnoloģijas un IT tīkli
Izdevumiem, kas radušies, iegādājoties un uzstādot datoru tehnoloģijas un sniedzot tehnisko palīdzību, kā arī ierīkojot IT tīklus, lai notiktu efektīva un droša datu apmaiņa saistībā ar zvejas darbību pārraudzību, kontroli un novērošanu, piešķir finanšu ieguldījumu 50 % apmērā no attaisnotajiem izdevumiem I pielikumā noteiktajās robežās.
3. pants
Elektroniskās atrašanās vietas noteikšanas ierīces
1. Izdevumiem, kas radušies, pērkot un uzstādot elektroniskās atrašanās vietas noteikšanas ierīces uz zvejas kuģiem, kas Zvejas pārraudzības centram sniedz iespēju no attāluma pārraudzīt zvejas kuģus, izmantojot kuģu novērošanas sistēmu (VMS), nosaka maksimālo finanšu ieguldījumu - EUR 4 500 vienam kuģim II pielikumā noteiktajās robežās.
2. Lēmuma 1. punktā paredzētās summas EUR 4 500 robežās Kopienas finanšu ieguldījuma likme ir 100 % pirmajiem attaisnotajiem izdevumiem EUR 1 500 apmērā.
3. Kopienas finanšu ieguldījums attaisnotajiem izdevumiem no EUR 1 500 līdz EUR 4 500 vienam kuģim ir ierobežots līdz 50 % no šiem izdevumiem.
4. Lai saņemtu atlīdzību, elektroniskajām atrašanās vietas noteikšanas ierīcēm jāatbilst Regulā (EK) Nr. 2244/2003 noteiktajām prasībām.
4. pants
Jaunu tehnoloģiju eksperimentālie projekti
1. Izdevumiem, kas radušies eksperimentālos projektos saistībā ar jaunu tehnoloģiju ieviešanu ar mērķi uzlabot zvejas darbību pārraudzību, piešķir finanšu ieguldījumu 50 % apmērā no attaisnotajiem izdevumiem III pielikumā noteiktajās robežās.
2. Lai saņemtu atlīdzību, eksperimentālajiem projektiem jāatbilst nosacījumiem, kas noteikti Regulā (EK) Nr. 1461/2003.
5. pants
Apmācība
Izdevumiem, kas radušies to ierēdņu apmācības un apmaiņas programmās, kuri ir atbildīgi par pārraudzības kontroli un uzraudzības uzdevumiem zvejas teritorijā, piešķir 50 % finanšu ieguldījumu no attaisnotajiem izdevumiem IV pielikumā noteiktajās robežās.
6. pants
Semināri un plašsaziņas līdzekļi
Izdevumiem, kas radušies pasākumos, ieskaitot seminārus un plašsaziņas līdzekļus, kuru mērķis ir veicināt zvejnieku un citu dalībnieku, piemēram, inspektoru, prokuroru un tiesnešu, kā arī plašas sabiedrības izpratni par nepieciešamību cīnīties pret bezatbildīgu un nelikumīgu zvejniecību, un par kopējas zivsaimniecības politikas noteikumu īstenošanu, piešķir finanšu ieguldījumu 75 % apmērā no attaisnotajiem izdevumiem V pielikumā noteiktajās robežās.
7. pants
Zvejniecības patruļas kuģi un gaisa kuģi
Izdevumiem saistībā ar zvejas kuģu un gaisa kuģu iegādi un modernizāciju, kurus izmanto dalībvalstu kompetentās iestādes zvejas darbību inspekcijās un novērošanā, piešķir šādu finanšu ieguldījumu VI pielikumā noteiktajās robežās, nepārsniedzot:
-
50 % no attaisnotajiem izdevumiem, kas radušies dalībvalstīm, kuras pievienojušās Eiropas Savienībai 2004. gada 1. maijā,
-
25 % no attaisnotajiem izdevumiem, kas radušies citām dalībvalstīm.
8. pants
Šis lēmums ir adresēts dalībvalstīm.
Briselē, 2005. gada 3. jūnijā

Labels: 4
15
5
6